Nr.5.490/AJOFMSIBIU/18.05.2022

**Comunicat de presă**

**“Bursa generală a locurilor de muncă”**

Agenţia Judeţeană pentru Ocuparea Forţei de Muncă Sibiu organizează **vineri, 20 mai „Bursa generală a locurilor de muncă”** în Sibiu (la Sala Redal Events, str. I.Sebastian Bach nr.4, Cartier Lazaret) şi Mediaş (la Casa Schuller, Piaţa Regele Ferdinand I, nr. 25), începând cu ora **9.00**.

Obiectivul principal al acestui eveniment îl constituie creşterea gradului de ocupare prin întâlnirea directă a cererii cu oferta de locuri de muncă, în condiţiile unei concurenţe loiale şi transparente, care să permită realizarea unui echilibru între acestea în timpul cel mai scurt. Agenţii economici care vor participa la „Bursa generală a locurilor de muncă” vor avea prilejul să-şi recruteze personalul direct, fără intermediari, în funcţie de cerinţele concrete ale locului de muncă pe care îl oferă. Participarea, atât a reprezentanţilor agenţilor economici cât şi a persoanelor în căutarea unui loc de muncă, este **gratuită.** Până la această dată **27 de angajatori** au confirmat participarea la bursă, (17 la Sibiu şi 10 la Mediaş) punând la dispoziţie **903 locuri de muncă vacante** (459 la Sibiu şi 444 la Mediaş). Cele mai multe locuri de muncă sunt pentru persoane fără studii superioare şi se adresează meseriilor/calificărilor următoare: montatori subansamble, muncitori necalificaţi, operatori,lucrători comerciali, stivuitorişti, sudori şi altele, oferta fiind completată de posturi pentru persoane cu studii superioare (economişti, ingineri calitate, ingineri producţie, ingineri proces, experţi ingineri în industria alimentară, manager relaţii clienţi, etc.).

Datele sunt preliminare, urmând ca până la data desfăşurării bursei numărul agenţilor economici participanţi şi al locurilor de muncă să crească.

În acest sens, angajatorii care doresc să participe la eveniment pot să contacteze Agenţia Judeţeană pentru Ocuparea Forţei de Muncă Sibiu, str. Morilor nr. 51 A, tel. 0269/210882 sau fax. 0269/230089 sau Agenţia Locală Mediaş, str. Comandor Dimitrie Moraru, nr. 3, tel. 0269/843731,fax 0269/846710.

Cosmin Adrian Roşu

Director executiv

Crenguţa Dana Radu

Consilier superior